
Kjære leser!

 

En kvinnes første kjærlighet har en veldig spesiell plass i hjertet hennes. Mange år senere kan jeg fremdeles huske mitt første kyss og de melankolske låtene jeg hørte på om igjen og om igjen da gutten dumpet meg.

Ali Conlans første kjæreste knuste også hennes hjerte. Den første kjærligheten varer aldri, eller hva? Mens jeg grublet på det spørsmålet, fikk jeg ideen til denne boken.

Luke og Ali har ikke helt kommet over sitt gamle forhold selv om de selvfølgelig tror det. Da han kommer tilbake for å investere i familien Conlans turistanlegg, innser han at det han og Ali en gang hadde sammen, er nettopp det han har savnet de siste ti årene. Men min viljesterke heltinne er ikke lett å overtale.

Vennlig hilsen

Jackie Braun


PROLOG

– Nei. Aldri i verden. Kommer ikke på tale!

Ali Conlan la armene i kors over brystet og stirret opprørt på tvillingsøsteren over middagsbordet.

– Hva er i veien med det? spurte Audra. Hun hevet brynene og tilføyde: – Jeg mener, med mindre du ikke er kommet over ham. Alice.

Det gikk faktisk an å se rødt når man var forbannet, skjønte Ali da alt ble rødt for henne.

– Ikke kall meg Alice, freste hun. – Og jeg er kommet over Luke Banning. Jeg var ferdig med ham fem minutter etter at han dro fra byen sammen med deg for elleve år siden.

Hvis søsteren ville være ufin, så skulle hun få igjen med samme mynt, tenkte Ali.

Men Audra blunket ikke engang før hun svarte. – Og du har tilgitt meg for at jeg dro og for den lille … misforståelsen. Kan du ikke bare gi ham en sjanse? Det er jo så lenge siden. Du er nødt til å gå videre i livet.

– Jeg har gjort det! skrek Ali og slengte fra seg servietten og reiste seg litt i stolen. Hun hørtes defensiv ut til og med i egne ører, men det hjalp ikke det minste da søsteren, den en gang så svikefulle, beryktede kjendisen, sa mildt: – Jeg synes at hun protesterer for sterkt.

Ali tok seg kraftig sammen og så rundt bordet, der broren Dane og Audras mann Seth Ridley satt. Hun kremtet og fortsatte roligere: – Jeg er ferdig med Luke Banning. Jeg har ikke gått rundt og lengtet etter den fyren i elleve år. Jeg har faktisk ikke skjenket ham en tanke. Jeg har hatt det for travelt.

– Å, jaså? Når var du ute med en mann sist? spurte Audra.

Det var deilig å kunne si det. – Jeg skal ut denne helgen, faktisk. Sammen med Bradley Townsend.

– Entreprenøren? Dane geipet.

– Han er faktisk en mann, opplyste hun.

– Jeg vet ikke om jeg liker ham, sa broren. Audra sa ikke noe, forbausende nok. Hun var plutselig blitt opptatt med å legge bestikket pent ved siden av tallerkenen sin.

Men hennes mann støttet Dane. – Ikke jeg heller.

Ali sukket oppgitt. – Hør her, det er ikke privatlivet mitt som er saken her, og det er ikke Luke Banning heller. Det som er viktig akkurat nå, er hotellets fremtid.

Dane, som alltid representerte fornuftens stemme, smilte og nikket. – Så sant som det er sagt.

Ali gjengjeldte smilet hans, glad for å ha ham på sin side i denne saken. Da ble det to Conlan mot en. Ferdig med det. Hun løftet kaffekoppen og hadde akkurat tatt en slurk da han la til: – Jeg mener at hotellet trenger Luke Banning.

På et eller annet vis fikk hun ned den varme drikken, men satte den i vrangstrupen. Da hun var så ferdig med å hoste at hun kunne snakke igjen, sa hun: – Hvordan kan du si noe slikt, Dane?

– Vi trenger en investor til, Ali. Så enkelt er det. Hvis vi vil kjøpe det tilstøtende arealet når det kommer på markedet, og anlegge en golfbane og et klubbhus, trenger vi mer kapital. Vi har valget mellom å ta opp lån for å finansiere utvidelsen, eller finne en partner til.

– Det er en tredje mulighet, innskjøt Audra søtt før hun blunket til Ali. – Jeg kunne finansiere det.

Ali kjente at leppene fortrakk seg da hun hørte forslaget. Audra visste at Ali ikke ville tillate søsteren å investere mer av den store formuen sin i bedriften som de tre eide sammen.

– Ikke prøv deg, engang, Aud. Det har vi snakket om før. Svaret er fremdeles nei.

Ali kikket på søsteren og lurte på nytt på hvordan det var mulig for to mennesker som hadde ligget i den samme livmoren, å bli så forskjellige. Ikke bare fysisk, selv om de også på det området var som natt og dag. Audra var et bombenedslag med blå øyne og lyst hår og yppigere enn det burde være lov til, mens Ali hadde brune øyne og brunt hår og var slank som en atlet. De så ikke ut som søsken, engang, og slett ikke tvillinger. Men når det gjaldt personlighet stod de enda lenger fra hverandre. Ali var stort sett den rolige, seriøse og praktiske av de to. Hun overlot til Audra å være festlig, lettsindig og oppsiktsvekkende. Men når sant skulle sies, var søsteren egentlig ikke noen av delene lenger.

Etter at Audra vendte tilbake til Trillium-øya et år tidligere etter en skjellsettende opplevelse der hun nesten mistet livet, var hun blitt roligere og mer konsentrert. Nå var hun også mye lykkeligere, siden hun nylig hadde gifte seg med Seth Ridley.

Audra og Ali var blitt venner igjen etter å ha vært uvenner i ti år, og Ali var henrykt over at søsteren var kommet tilbake. Likevel greide de to kvinnene å tørne sammen om alt fra moter til politikk.

Men når man så bort fra det, så visste Ali at Audra og Dane hadde rett når det gjaldt Saybrookʼs. Hvis de skulle ha noe håp om ikke bare å få stedet til å lønne seg igjen, men også å sette det på kartet igjen som et populært feriested, måtte de ha en golfbane. Bare slik kunne de konkurrere med hotellene på fastlandet som hadde overtatt markedet i løpet av de siste ti årene.

En større investering fra Audra kom ikke på tale hvis bedriften skulle beholde en intern balanse på eiersiden. Audra hadde allerede skutt inn atskillig mer enn noen av søsknene sine.

Et lån ville heller ikke være så fordelaktig, siden markedet var usikkert, bensinprisene høye og ekspertene allerede spådde at det ville bli labert når turistsesongen startet for alvor i slutten av måneden.

– Vi trenger en ny investor, sa Dane stille.

Ali sukket oppgitt. – Jeg vet det, men Banning? Må det være ham?

Dane trakk på skuldrene.

– Da vi begynte å snakke om dette, var vi enige om at vi ville ha en som hadde bånd til Trillium. En som ville verdsette både hotellets sjarm og dets betydning, ikke bare for øyas historie, men også dets økonomiske betydning for stedet. Luke oppfyller alle disse kravene, særlig siden han har tjent en formue etter at han reiste fra øya, påpekte han tålmodig.

– Jeg vet det.

Naturligvis visste hun det. Ikke for det at mannen som hadde knust hjertet hennes hadde ringt eller skrevet til henne, men fordi hun ikke kunne åpne et ukeblad eller skru på nyhetene uten å bli gjort oppmerksom på hvor godt han hadde lykkes her i verden.

Dane var ikke ferdig.

– Luke Bannings navn i forbindelse med dette prosjektet vil gi Saybrookʼs en internasjonal oppmerksomhet som hotellet ikke har hatt siden velmaktsdagene i nittenførti- og femtiårene, da medlemmene av Rat Pack og andre storstjerner fra Hollywood bodde her.

– Jeg trodde at det var Audra som skulle trekke folk, sa Ali spisst.

Men tvillingsøsteren slukte ikke agnet. – Jeg er gammelt nytt, vennen min. Nå som jeg er gift og ikke er blitt avbildet i en tabloidavis på nesten et år, er jeg gått ut på dato.

Audra smilte til mannen som hun hadde vært gift med i tre måneder, tydelig glad for å være ute av medienes søkelys etter nesten ti år som tabloidmat.

Ali beklaget at hun var så praktisk anlagt. De hadde jo rett, og hvis det ikke hadde vært for hennes personlige forhold til Luke, ville hun ha vært den første som foreslo at de skulle kontakte ham. Motstanden var i ferd med å ebbe ut, men Ali fant ut at hun måtte gjøre et siste forsøk.

– Hvem vet om Luke vil ha noe med øya å gjøre, da? Han dro herfra for mer enn ti år siden, og har visst ikke hatt noe behov for å komme tilbake, påpekte hun. – Nå som han er blitt en slik storkar, har han sikkert glemt hele stedet. Og han har sikkert ikke mange gode minner herfra, når vi tenker på barndommen hans.

Dane kremtet og kikket på Audra, som sa: – Luke er interessert.

– Har du snakket med ham? Ali stirret vantro på tvillingsøsteren. – Så det at denne familien sitter her og diskuterer hotellets fremtid, er bare en formalitet. Du og Dane har avgjort det for Conlan Corporation bak min rygg.

– Ikke bak din rygg, Ali. Vi … æh, jeg, faktisk, ringte til Luke for en måneds tid siden og bare nevnte det for ham i forbifarten, sa Audra. – Han ringte meg tilbake for et par uker siden og sa at ideen hadde noe for seg, og da fortalte jeg ham at jeg måtte diskutere det med dere to før vi kunne gå videre med det. Jeg snakket med Dane om det i forrige uke, og nå snakker vi med deg.

– Dere to diskuterte det altså i forrige uke, og først nå passer det dere å nevne det for meg, mumlet Ali.

– Jeg kan alltids ringe til Luke og si at du ikke orker tanken på et forretningsmessig samarbeid med ham, bemerket Audra.

Ali så rødt enda en gang.

– Jeg kan godt samarbeide med ham, sa hun kort. – Selv om jeg tviler på at jeg faktisk blir nødt til det. Jeg er sikker på at Årets Forretningsmann vil delegere dette prosjektet til en av sine undersåtter. Vi trenger antakelig ikke å ha annet enn en telefonkonferanse med ham en gang imellom.

Hun følte seg bedre ved tanken allerede. En forretningsmann av Luke Bannings kaliber ville ikke fly fra New York City og skitne til hendene sine med et prosjekt som var så relativt lite som dette, selv om han av åpenbart sentimentale grunne ville åpne lommeboken for å finansiere det.

– Da er det avgjort, sa Dane. – Conlan Corporation tilbyr Luke Banning partnerskap.

Ali gryntet motvillig sitt samtykke mens Audra smilte triumferende.

Først da Ali trakk på seg jakken på slutten av kvelden, sa Audra: – Møtet blir forresten om en uke fra onsdag.

– Hvilket møte?

– Møtet med Luke. Det var det tidligste han kunne komme for å se på planene for golfbanen og klubbhuset.

Ali kastet ikke bort pusten på å komme med den skarpe kommentaren som lå på tungen. Hun styrtet ut døren og var kommet på plass i bilen før Dane kom løpende etter i et forsøk på å stifte fred.

– Jeg synes at dette gikk ganske bra, sa Audra og smilte til broren da de stod og så etter bilen til Ali som raste bortover veien.

– Ja, svarte han tørt. – Ingen blør.

Audra tenkte på Luke Banning. – Ikke ennå, iallfall.


FØRSTE KAPITTEL

Solen var sterk til å være midt i mai, men Ali la hodet bakover der hun knelte i det lille blomsterbedet rundt postkassen og nøt den mot ansiktet et øyeblikk. Denne vinteren hadde virket uendelig. Det var bare noen uker siden den siste snøen forsvant fra skogen på nordsiden av tomten hennes. Trillium, blomsten med tre kronblader som hadde gitt navn til denne øya ute i innsjøen, dannet nå et mye varmere, hvitt teppe.

Det var søndag, og hun hadde altså tre dager på å forberede seg til å se igjen Luke. Hun var ferdig med ham, uansett hva Audra måtte tro. Men han hadde vært Alis første kjærlighet, og derfor var det helt umulig å glemme ham. Og han hadde forlatt henne uten videre etter at de hadde vært sammen i tre år, noe som gjorde det umulig å tilgi at han stakk av. Klart at hun ble urolig ved tanken på å se ham igjen. Det var bare naturlig.

Det hjalp ikke det minste at Audra hadde planer for denne gjenforeningen som strakk seg lenger enn til bare forretninger. Den siste uken hadde hun flere ganger hintet frempå om at Ali burde gjøre noe med håret sitt, som hun alltid satte opp i hestehale. Og hun hadde forsøkt å overtale Ali til å kle seg i noe annet enn de konservative, tilknappede blusene og de rette, knelange skjørtene som fylte garderobeskapet hennes.

Ali lot som om hun ikke hørte. Dette gjaldt forretninger, ikke noe annet. Hun aktet ikke å pynte seg for Luke Bannings skyld. Aldri i livet.

Likegyldighet, det var det som trengtes til onsdagens møte. Nonchalanse.

Ali rev opp et ugress og slengte det i den lille haugen ved siden av seg mens hun tenkte videre på sin strategi.

Hun skulle være gjennomført høflig og svært likegyldig når hun og Luke endelig stod ansikt til ansikt. Hun skulle vise ham, Audra og alle andre som trodde noe annet, at fortiden var gammel historie og at det at han hadde tilbrakt de siste ti årene i New York City og blitt rik og respektert og ifølge tabloidavisene alltid hadde supermodeller og fettsugde sosietetskvinner ved siden av seg, ikke gjorde henne det minste.

Hun tok hakken og hakket i vei på den harde jorden med den dolkelignende spissen.

Onsdag skulle hun være profesjonell og forretningsmessig. Hun skulle være hjertelig, men på en fjern … hakk! hakk!  … og uinteressert … hakk! hakk!  … måte.

Hun tørket vekk svetten som brøt frem i pannen, så satte hun fra seg hakken og rev opp et nytt ugress. Mens hun satt på kne og sloss med en løvetann, hørte hun motorsykkelen. Bare lyden av motoren satte henne tilbake i tid og vekket de bittersøte minnene som hun nettopp hadde forsikret seg selv om var trygt begravd og ingen trussel mot hennes følelsesmessige velbefinnende.

Hjertet hennes gjorde et ekstra hopp, og hun sa til seg selv at hun var tåpelig. Det var ikke Luke. Det kunne ikke være Luke. Hun hadde fremdeles tre dager på seg, nesten syttito timer, før hun skulle se ham igjen. Dessuten kunne han umulig kjøre motorsykkel etter alle disse årene. Han reiste sikkert rundt i limousin, en så lang en at den knapt ville få plass på ferjen fra fastlandet.

Men da hun skygget for solen med en skitten hånd, så hun en Harley Davidson brumme over bakketoppen.

I de årene han hadde vært borte, hadde bildene av Trillium-øyas mest berømte mann vært like vanlig i avisene som bilder av Elvis, og de viste seg å være like pålitelige. Det gikk ikke an å ta feil av førerens identitet, særlig siden han brøt loven og kjørte uten hjelm.

Selv på tretti meters avstand og mer enn ti års fravær, kjente Ali ham igjen øyeblikkelig. Det nesten svarte håret var like bustet som det som hun en gang hadde strøket fingrene gjennom. Det var kortere nå, han så mer ut som en respektabel voksen enn som den opprørske unge mannen han hadde vært. Pilotbrillene skjulte øynene, men hun husket at de var blå som vannet i innsjøen rundt øya.

Noen meter fra innkjørselen hennes satte motorsykkelen ned farten, og alt håp om at Luke på et eller annet vis skulle unngå å oppdage henne, forsvant.

Likegyldig, sa hun til seg selv.

Uinteressert.

Nonchalant.

Og det eneste hun opplevde, var et spark i mellomgulvet da han stanset sykkelen like foran postkassen hennes og smilte det sexy smilet som hadde hjemsøkt henne i drømme og fått det til å svi i brystet.

Til slutt slo han av motoren og gikk av sykkelen.

– Hei.

Den korte hilsenen fikk henne til å ta seg sammen. Han hadde vært borte i nesten et dusin år, og det første ordet som ramlet ut av ham, var hei! Hun visste ikke hva hun hadde ventet, men han hadde ikke engang vett nok til å se angrende eller forlegen ut eller stamme frem en unnskyldning, noe som hun selvsagt skulle ha avvist. Nei da. Han smilte, like pen og selvsikker som før, oppførte seg som om han ikke hadde kjørt sin vei på den samme, fordømte motorsykkelen for mer enn et tiår siden uten så mye som å se seg tilbake.

Ali studerte ham og lurte på hva hun egentlig hadde sett i fyren … bortsett fra at han var vanvittig pen. Og han var blitt enda penere med årene, registrerte hun surt. Det var så urettferdig. Han burde ha mistet håret eller lagt på seg, men bildene som hun hadde sett av ham opp gjennom årene, hadde ikke vært manipulert eller pyntet på. Håret var fortsatt tykt, skikkelsen slank og veltrent, og ansiktet hans var meislet og fantastisk.

Det gikk opp for henne at hun fremdeles satt på kne og stirret opp på ham som den piken med stjerneøyne som hun hadde vært den gangen.

Stoltheten fikk Ali til å reise seg. Hun tørket de skitne hendene på jeansen og angret på at hun ikke hadde brukt hansker. Men om neglebåndene var svarte og hun svettet under baseball-luen, så skulle hun i hvert fall ikke ligge på kne for Luke Banning, av alle.

– Hallo.

Heldigvis hørtes stemmen hennes normal ut, litt kjølig, kanskje, men han smilte som om han trodde at hun var henrykt over at han hadde beæret henne med et besøk og forstyrret sjelefreden hennes og naturens ro på denne søndagsettermiddagen.

– Herregud, du ser ut akkurat slik som jeg husker deg, pluss minus noen skittflekker.

Han lo og løftet hånden og berørte kinnet hennes, formodentlig for å tørke bort litt jord. Smilet bleknet da Ali rygget et skritt og la armene i kors.

– Tro meg, jeg har forandret meg.

– Det har vi vel alle. Han tok av seg brillene, og hun fortapte seg i de blå øynene til han la til: – Ti år gjør det med folk.

– Det er elleve.

Han nikket og smilte skjevt. – Elleve. Hvordan har du hatt det, Ali?

– Fint.

– Jeg leste i avisen i fjor at Audra har giftet seg igjen. Da jeg snakket med henne i telefonen for et par uker siden, virket hun så lykkelig.

– Ja. Fjerde gang er visst det som gjelder, svarte Ali. Og fordi det på en måte hørtes illojalt ut, la hun til: – Seth er en kjekk kar. Jeg tror at hun har mer flaks denne gangen.

– Jeg er glad på hennes vegne. Hva med deg? Noen spesiell i livet ditt for tiden?

Hun hadde ikke ventet at han skulle spørre henne rett ut, så hun stammet. – Jeg … jeg er sammen med en.

En kveld ute, kunne hun kalle det å «være sammen med»? Bradley hadde invitert henne ut igjen etterpå, to ganger, faktisk. Men hun hadde avslått. Nå stod hun her foran Luke og fant ut at det virkelig ikke var noen grunn til at hun ikke skulle si ja takk til å gå ut og spise middag med Bradley førstkommende lørdag.

– Er han herfra?

– Nei. Han er faktisk ganske ny her. Han bor på fastlandet, like utenfor Petoskey.

Luke nikket. – Når vi snakker om fastlandet, er det mye som har skjedd langs strandlinjen. Det var bare så vidt jeg kjente meg igjen enkelte steder da jeg fløy hit.

Da Ali kikket forbløffet på motorsykkelen, strøk Luke kjærlig over håndtakene. Han trakk på skuldrene. – En av fordelene med å ha sitt eget fly er at jeg alltid har plass til Harleyen.

Det var tydelig at han prioriterte likedan som før, men det holdt hun for seg selv. Det var ingen grunn til å trekke inn fortiden. Hun hadde faktisk tenkt å være så upersonlig som mulig overfor ham.

– Den nye utbyggingen på fastlandet representerer en vesentlig konkurranse for Saybrookʼs, og det er derfor vi ønsker å kjøpe mer areal og anlegge en golfbane så fort som mulig.

Luke ristet på hodet og smilte igjen. – Jeg får meg fremdeles ikke til å tro at dere har kjøpt hotellet.

Bemerkningen sved såpass at hun begynte å tvile på om hun ville greie å holde dette på et upersonlig plan. Han var tross alt ikke den eneste som hadde gjort det godt. Ali hadde fått toppkarakterer på universitetet og var nå deleier i et av de mest anerkjente hotellene i Midtvesten.

– Det er en førsteklasses eiendom, og trass i at den forrige lederen greide å drive det til konkursens rand, har vi allerede begynt å ta oss inn igjen, sa hun. – Et par gode sesonger nå, så går vi med overskudd. Men dette vet du helt sikkert, ellers ville du ikke ha tenkt på å investere i det.

– Jeg stiller ikke spørsmål ved lønnsomheten, sa Luke og holdt opp en hånd. – Det er bare det at den gangen vi var barn, hvem skulle ha trodd at familien Conlan skulle ende som eiere av Saybrookʼs?

– Ja, og hvem skulle ha trodd at en type som droppet ut av high school skulle ende med å bli valgt som Årets Forretningsmann av et respektert finansmagasin? svarte hun.

Det kom ut som hån mer enn som den motvillige beundringen som Ali hadde for ham. Hun så at Luke oppfattet det. Han satte på seg solbrillene igjen, og det sorgløse smilet ble til en tverr strek.

– Ja, jeg antar at de elevene ved Trillium High som trodde at jeg kom til å havne i fengsel, har måttet ta i seg ordene sine nå etter hvert. Jeg blir nesten lei meg for at jeg ikke rakk den forrige klassefesten.

Ali syntes det var for ynkelig å påpeke at han ikke ville ha blitt invitert til gjenforeningen, siden han ikke hadde tatt eksamen.

– Det er så lenge siden, mumlet hun og skjønte allerede mens hun sa det at hun i hvert fall ikke hadde lagt fortiden bak seg.

Det gikk en stund før Luke brøt den anspente stillheten. – Jeg tok eksamen, vet du.

Hun blunket overrasket, like mye over det han sa, som av den stillferdige stoltheten som det ble sagt med. Han hadde sluttet på skolen det siste året, og selv om Ali var tre år yngre og de ikke hadde begynt å være sammen før hun nesten begynte på det siste året selv, hadde hans mangel på eksamenspapirer ført til mer enn bare noen få diskusjoner. Hun hadde om igjen og om igjen oppfordret ham til å begynne på kveldsskole eller ta noe tilsvarende. Han var altfor oppvakt til å la være, hadde hun sagt.

– Det visste jeg ikke, sa hun. – Det gleder meg, tilføyde hun.

– Jeg tok voksenopplæringskurs etter at jeg reiste. Jeg brukte ikke lang tid.

– Hva fikk deg til å bestemme deg?

Han trakk på skuldrene og så bort. – Det var like etter at jeg hadde tjent min første million med dot.com.-selskapet som jeg grunnla. Jeg ville antakelig ikke at andre skulle tro at jeg bare hadde hatt griseflaks … eller var dum.

– Jeg trodde aldri at du var dum.

– Nei. Han smilte fort med hvite tenner. – Du mente bare at jeg var uvøren og impulsiv. Det er jeg fremdeles, forresten.

Og fordi smilet hadde fått det til å gnistre i henne, svarte hun kontant. – Det har jeg oppfattet. Du kjører den fordømte sykkelen uten hjelm. Det er ulovlig, og det vet du.

– Ikke i alle stater. Dessuten får du ikke med deg hele opplevelsen så lenge du har en bøtte på hodet. Et par mørke bryn kom til syne over kanten på solbrillene. – Har du lyst til å bli med en tur, Ali? Jeg kan kjøre veldig langsomt hvis du vil, eller jeg kan ta deg fort.

Den silkeaktige tonen og den tvetydige bemerkningen sammen med de hevede brynene gav henne gåsehud på armene.

– Fort eller sakte, jeg har aldri likt sykkelen din, svarte hun tørt.

– Nei. Men du pleide å like meg.

Det som hun hadde følt, var mye sterkere enn å like, og det visste han fordømt godt. Ali vippet opp haken et hakk, og stemmen ble merkbart kjøligere. – Og hva gjør du helt her ute i dag, da?

Hun spurte, men hun innbilte seg at hun visste det. Han hadde helt sikkert kjørt til denne avsidesliggende delen av øya for å snakke med henne på tomannshånd før møtet der Dane og Audra kom til å være til stede. En unnskyldning kom nok hvert øyeblikk nå … en unnskyldning som hun fremdeles hadde tenkt å avvise.

Alis steinhytte, som en gang hadde tilhørt bestemoren, lå på vestkanten av øya med en utrolig utsikt over Lake Michigan. Parsellen skar seg inn i statsallmenningen, slik at det var det eneste private arealet på mange kilometer. Det eneste, bortsett fra …

Selv før hun hadde tenkt tanken ut, pekte Luke på en liten høyde nord for hennes egen eiendom. Siden det ennå ikke var så mye løv på trærne, kunne Ali så vidt skimte taket på nabohytten, og hun skjønte at hun hadde vært innbilsk.

Stedet hadde tilhørt Lukes bestemor. Elsie Banning hadde oppdratt Luke etter at hans far, som var alkoholiker, hadde dødd mens Luke fremdeles gikk i barneskolen. Lukes mor hadde allerede reist fra familien da. Som Elsies eneste gjenlevende slektning, tilhørte hytten og det omkringliggende skogsområdet teknisk sett Luke.

– Jeg tenkte at jeg skulle stikke bortom det gamle huset og se hvordan det står til med det etter at jeg har vært så lenge borte. Han tok av seg solbrillene igjen og fingret med dem. Stemmen var beklagende da han la til: – Jeg burde ha fått noen til å se etter det.

Elsie hadde dødd bare tre måneder før han forlot Trillium. Hvis mannen hadde et forsonende trekk, måtte det være at han hadde elsket bestemoren uten reservasjoner, visste Ali. Han var knust da hun døde.

– Jeg har sett innom fra tid til annen, innrømmet hun.

Hun hadde faktisk gjort mer enn det. Hun hadde slått plenen og beskåret rosene og holdt den hellelagte stien fra veien bort til huset fri for ugress. Hun hadde gjort det for Elsies skyld, ikke Lukes, det var i det minste det som hun hadde sagt til seg selv. Men av og til, etter at hun var ferdig med jobben, kunne hun sette seg ned på verandaen på baksiden som vendte mot innsjøen og gynge sakte frem og tilbake i hammocken der hun og Luke for lenge siden hadde delt den første smaken av lidenskap, og lurt på hva han gjorde og om han tenkte på henne noen gang.

Det at han bare hadde truffet henne helt tilfeldig i dag, fortalte sitt om den saken.

– Takk, sa han.

– Det er ikke så langt å gå, svarte hun og trakk på skuldrene.

Luke pekte på huset bak henne. – Betyr det at du bor her nå?

Hun nikket. – Bestemor skjøtte det over på meg da hun flyttet til Florida sammen med foreldrene mine for seks år siden.

Han smilte dvelende, og trass i den avvisende holdningen hennes, la han en varm hånd på armen hennes og klemte den. Den lette berøringen fikk pulsen til å skyte i været og gjorde henne irritert igjen. Det virket ikke som om han la merke til det, fortapt i minnene som han var.

– Jeg tror jeg tilbrakte like mye tid i din bestemors kjøkken som hos min egen. Hun lagde de beste småkakene på hele øya. Husker du hvordan vi stjal dem fra platen før de hadde rukket å bli kalde?

Ali hadde ikke lyst til å bli minnet om alle måtene livet deres var så søtt flettet sammen på, siden avreisen hans hadde knust henne etterpå. Så da han spurte: – Så hvordan har mrs Conlan det nå for tiden? svarte hun bare kontant: – Hun døde sist vinter.

– Gud. Noe så trist. Han satte på seg brillene igjen og fikk Ali til å lure på om hun bare hadde innbilt seg en skygge av noe som kunne være selvbebreidelse. – Det ante jeg ikke.

– Hvordan skulle du det?

– Ali. Han sa navnet hennes stille, og så strøk han henne på kinnet. Denne gangen rygget hun ikke, om ikke annet, så for å bevise overfor seg selv at berøringen ikke betydde noe fra eller til.

En bie summet forbi over hodet hennes, og en nøtteskrike skrek skarpt i stillheten mens de så på hverandre.

Til slutt nikket Ali i retning av hytten hans og sa: – Ikke la meg oppholde deg, Luke. Jeg vet at du er en travelt opptatt og betydningsfull mann.

Han nølte, og et øyeblikk trodde hun at han hadde tenkt å si noe, men så senket han hånden og satte seg på sykkelen og startet den med et raskt spark. – Ser deg på onsdag, ropte han over motorduren.

Onsdag, visste Ali, ville komme altfor fort.

*

Luke senket farten da han nærmet seg bestemorens hytte, men til slutt kjørte han videre, han raste forbi og fulgte i stedet den humpete veien som førte gjennom skogen og møtte hovedveien igjen noen kilometer lenger fremme.

Han hadde ikke orket å se hytten og minnes mer av fortiden nå. Ikke etter å ha møtt Ali.

Han hadde kjent henne igjen med en gang. Hun hadde ikke forandret seg stort. Selv baseball-luen var den samme. Han utstøtte en liten latter som ble slukt av vinden. Damen fikk seg rett og slett ikke til å gi opp å holde med Detroit Tigers, enda de ikke hadde gjort noe som var verd å snakke om siden nittenåttifire.

Trass i hennes dårlige smak når det gjaldt baseball-lag var hun ikke så verst. Bedre enn det, faktisk, selv med det mørke håret strittende ut på bakhodet under luen, med svetten perlende på overleppen og mold på det høyre kinnet. Øynene var fremdeles et par nyanser mørkere enn karamell, og hun hadde beholdt figuren, de lange beina, de slanke hoftene og den atletiske skikkelsen som hadde gitt ham mang en søvnløs natt i ungdommen.

Han rynket pannen, det gikk opp for ham at ingen av de kvinnene som han hadde vært sammen med i løpet av disse ti årene, hadde lignet på henne. Lyse og rødhårete, men ikke en eneste med brunt. Og ingen av dem hadde holdt med noe baseball-lag, og var slett ikke i stand til å slå en lav ball inn mens alle basene var fulle.

Det hadde vært bare ett av Alis mange talenter, selvsagt. Han husket med ett på de andre og holdt på å kjøre inn i stammen på et lønnetre.

Han hadde trodd at han hadde glemt henne. Nei, det var ikke sant. Han hadde aldri glemt henne. Men opp gjennom årene hadde han overbevist seg selv om at ungdom og mangel på erfaring hadde forstørret og romantisert det som han hadde følt for henne. På en måte hadde hun vært piken i huset ved siden av, siden bestemødrene var naboer. Han og Ali hadde alltid kjent hverandre og holdt sammen, siden Dane og han hadde vært gode venner.

Så, den sommeren da hun var sytten, var museflettene som han tidligere hadde lugget, blitt myke krøller som han strøk fingrene igjennom. Herregud, han husket fremdeles det fantastiske, første kysset og måten hun hadde lagt armene rundt ham og holdt ham fast på da han ville trekke seg bort. Han hadde vært tjue den gangen, og Luke hadde visst at alle på øya, også familien hennes, mente at det var en tabbe at hun var sammen med ham.

Når han tenkte tilbake nå, bebreidet han dem ikke. Han hadde ikke hatt noen fremtidsutsikter, bare store drømmer, mens han fylte bensin på luksusbåtene som stanset i Whiteyʼs Marina. Ali, på sin side, lå an til å bli best i klassen og hadde planer om å studere videre etter et par år på det lokale colleget på fastlandet for å spare penger.

Han hadde alltid tenkt at det å dra sin vei også hadde vært å gjøre henne en tjeneste, i tillegg til at det var en mulighet for ham. Trass i at hun kom inn på University of Michigan bare noen få timer unna, hadde hun begynt å snakke om å bli på Trillium og ta brevkurs, eller begynne på et mindre anerkjent universitet i nærheten av Traverce City og pendle et par dager i uken. Begges fremtid hadde fortont seg fastlåst.

Så døde bestemoren hans.

Luke hørte fremdeles Elsie Bannings stemme fra sykehussengen der hun lå med en rekke slanger og ledninger til maskiner som brummet og pep.

Hun hadde grepet hånden hans med de forvridde fingrene og hvisket: – Bli lykkelig, Luke, og la meg være stolt av deg. Du er ikke din far. Det skjærer meg i hjertet å se at du nøyer deg med mindre enn du skulle.

Selv nå stakk det i brystet. Han stanset sykkelen og trakk pusten dypt på toppen av en ny bakke. Før han kjørte ned på den andre siden, fikk han et glimt av den store innsjøen som glitret i middagssolen. Bestemoren hadde alltid elsket innsjøen og de grenseløse mulighetene som hun sa lå i de store viddene.

– Jeg er blitt til noe! Han ropte det ut mens han raste mot de lange skyggene fra fortiden.

Trettifire år gammel hadde han, som en av de få, opplevd å bli rik på et dot.com.-selskap og hatt vett nok til å selge seg ut før boblen brast. Etterpå hadde han investert i mer tradisjonelle bransjer, særlig eiendom, og fått ry som en skarp forretningsmann. Han hadde nådd hvert eneste mål som han hadde satt seg, og til og med overgått sine egne, høye forventninger.

Han var Luke Banning, vellykket og driftig forretningsmann. Nå var det ingen som syntes synd på ham eller så skjevt til ham når han kom inn i et rom. Helvete, folk betalte store pengesummer for å høre ham fortelle om sine erfaringer.

– Jeg er blitt til noe! ropte han på nytt og lurte på hvorfor hans triumferende tilbakekomst til Trillium ikke føltes fullt så vidunderlig som han hadde forestilt seg.

Og han lurte på, etter alt som han hadde oppnådd opp gjennom årene, hvorfor han fremdeles syntes at det var noe han savnet.

Ali så igjennom klærne i garderobeskapet en gang til. Selv om Audra ikke befant seg i rommet, kunne hun sverge på at hver gang hun bestemte seg for noe, hørte hun tvillingsøsteren hviske: – Du har vel ikke tenkt å ha på deg det der?

Og slik gikk det til at bare førti minutter før familien Conlan skulle ha møte med Luke Banning, stod Ali der iført behå og truse og prøvde å bestemme seg for om hun skulle ta det mørkeblå eller det svarte skjørtet, som ellers så nøyaktig maken ut og var av samme merke.

Hun stirret på plaggene og mumlet: – Når ble jeg så forbasket kjedelig?

Oppgitt slengte hun begge i haugen av klær på sengen og stakk hånden lengst inn i skapet og fomlet. Etter en stund trakk hun endelig ut det som hun hadde lett etter: En blodrød drakt.

Jakken var innsvinget i livet og videt seg ut over hoftene. Skjørtet var kortere enn resten av skjørtene hennes. I stedet for å slutte dydig like under kneet, rakk det til midt på lårene. Hun hadde kjøpt antrekket på salg sist høst en gang da hun gikk i butikker sammen med Audra, noe som forklarte den sterke fargen og det mer dristige snittet. Hun hadde planlagt å gå tilbake med den. Prislappene hang fremdeles på. Nå var hun glad for at hun hadde beholdt den. Svart, brunt og mørkeblått passet ganske enkelt ikke til humøret hennes i dag.

Det gjorde blodrødt.

En halv time senere stod hun foran speilet og studerte speilbildet sitt.

Ikke noe av dette var for Lukes skyld, sa hun til seg selv. Hun hadde tenkt på litt forandring, at hun skulle gjøre seg litt mer umak, bruke litt eyeliner, litt rouge for å fremheve kinnbeina.

Dessuten ønsket hun ikke at mannen skulle tro at det eneste hun eide, var dongeribukser og baseball-luer. Hun ønsket at han skulle se henne som profesjonell, som en likeverdig. Og, ja vel, hun kunne innrømme det. Hun ville at han skulle se på henne som en kvinne som var uoppnåelig.

Hun hadde latt håret henge løst. Hun kunne ikke huske sist hun hadde gjort det. Da de var unge, hadde hun misunt Audra de viltre krøllene. Siden gresset alltid var grønnere på den andre siden, hadde søsteren klaget veldig over hvor heldig Ali var som hadde glatt hår. I dag, måtte Ali innrømme, likte hun hvordan det falt ned til skuldrene i en glatt kaskade som hadde samme farge som det antikke mahogniskapet som en gang hadde tilhørt bestemoren.

Drakten satt like fint som hun husket det, og fremhevet kurver som hun ikke ante at hun hadde. Hun ville dø en langsom og pinefull død før hun innrømte det for Audra, men Ali likte virkelig drakten.

Så kikket hun ned på skoene sine. De fornuftige, svarte pumpsene med runde tær så ut som noe som en giktbrudden bestemor ville ha brukt, nå da de kom sammen med en chic drakt og en hvit silkebluse.

Hun hadde ikke lyst, men Ali gav seg til slutt. Hun tok telefonen og slo Audras nummer. Audra var åndeløs da hun tok den etter det fjerde ringesignalet.

– Audra, du er ikke gått ennå, sukket hun lettet.

– Jeg er på vei, helt sikkert. Praktisk talt ute av døren. Seth bare … og så … En hes latter gjorde ord overflødige. Ali kunne sverge på at hun rødmet.

– Nygifte, mumlet hun. – Ikke gå i detaljer, er du snill. Jeg har verken tid eller lyst til å høre. Du må gjøre meg en tjeneste.

– En tjeneste? Hva da? spurte Audra.

– Jeg har et slags … problem, sa Ali motstrebende. Deretter: – Å, helvete, jeg må låne et par sko av deg.

– Har du skokrise? Gud, det var ikke verst! Latteren boblet ut av røret. – Jeg antar at det ville være lumpent av meg å minne deg om at da jeg viste deg det nye paret fra Kate Spades som jeg kjøpte forrige måned, spurte du hvor mange føtter jeg hadde, siden jeg trengte enda et par sko.

– Jeg visste at det var en tabbe å ringe deg, sa Ali kort.

Audra ble overhodet ikke fornærmet. – Nei, vennen min, det ville ha vært en tabbe å la være å ringe meg. Jeg har riktignok begynt på et nytt og bedre liv og kvittet meg med en masse rusk, men jeg har fremdeles mer klessans i lillefingeren enn du har i hele kroppen.

Pokker, tenkte Ali, om ikke det var den ynkelige sannheten.

– Vil du hjelpe meg, da?

Audra blåste. – Klart det. Hva skal du ha på deg?

– Drakten som jeg kjøpte da vi handlet sist høst.

– Den røde? Audra plystret. – Bra valg, og er du ikke glad for at jeg overtalte deg til å ta den? Før Ali rakk å svare, fortsatte søsteren. – Ikke si at du bruker en av disse stivede bomullsblusene dine sammen med den.

– Nei. Jeg har faktisk en silkebluse. Bare en, og den ble også kjøpt da hun og Audra handlet. – Kan vi konsentrere oss om skoene? Det eneste jeg har, er de som jeg vanligvis bruker på jobb.

Audra stønnet i øret hennes. – Hvordan kan vi være søstrer, for ikke å snakke om tvillinger?

– Aud, minuttene går. Jeg har virkelig ikke tid til å diskutere genetikk. Hva har du?

– La meg få tenke på det. Jeg skal se etter. Kom direkte til kontoret mitt når du kommer til hotellet.

– Jeg er der om et kvarter. Og Aud?

– Ja?

– Takk for at du ikke gned det altfor hardt inn.

Søsteren snøftet. – Hvem påstår at jeg er ferdig?

*

Luke hadde allerede truffet Ali siden han kom tilbake til Trillium, så han ventet ikke at møtet med henne i dag skulle bli vanskelig. Så husket han hvor kjølig hun hadde sett på ham da de snakket sammen på søndag, og ombestemte seg. Det kom antakelig til å bli anspent, men ikke så vanskelig som det kunne ha vært hvis de ikke allerede hadde møttes.

Men da hun kom inn i konferanserommet kledd i rødt og med lange, veldreide bein, glemte han nesten å puste.

Hvem var denne kvinnen?

For tre dager siden hadde Ali sett nesten likedan ut som før, uten sminke og med håret i hestehale, slik som hun alltid hadde hatt det. Det hadde fått ham til å slappe av, og da han hadde fått tid til å tenke på det, syntes han at den tiltrekningen som han fremdeles følte for henne, var forståelig, kanskje til og med litt nostalgisk.

Han følte seg ikke særlig nostalgisk nå … eller avslappet. Da hun lot jakken gli nedover de glatte bluseermene, vred han seg på stolen og måtte undertrykke et stønn. Nei, han følte seg overhodet ikke avslappet.

– Hallo, Luke.

De var alene i rommet. Dane hadde nettopp gått for å ta en telefon, og Audra var ikke kommet ennå. Luke reiste seg, for situasjonen krevde på en måte at han skulle stå. Han knappet fort jakken, mer enn bare litt forferdet over den pinlige reaksjonen i kroppen.

Forleden dag da hun satt på kne og luket, hadde han satt pris på overraskelsesmomentet som gav ham overtaket. I dag var skoen på den andre foten, og det var noe til sko! Svarte og uten tå, og med et glimt av rødlakkerte tånegler. Herregud, han hadde alltid hatt en greie med dameføtter. Og denne kvinnen, husket han, hadde hatt en svært følsom vrist.

Han møtte blikket hennes, og en trekning i munnen hennes fortalte ham at hun visste at hun hadde taket på ham.

– Så flott du er, sa han.

– Takk. Et smalt, mørkt bryn hevet seg. – Jeg prøver å kle meg etter anledningen.

Han nikket, lurte på hvordan han skulle tolke bruken av en så dristig farge i dag. Og så, siden han hadde veldig lyst til å berøre henne og teste sin egen reaksjon, rakte han henne hånden.

Det gikk en lang stund før hun tok den. Og da kjente Luke den ville sitringen som han trodde at han hadde enten vokst fra, eller rett og slett bare forestilt seg.

– Enkelte ting forandrer seg aldri, mumlet han og tok et skritt mot henne.

Hun trakk til seg hånden og rygget. – Og noen gjør.

Han nikket. Hun var annerledes og den samme samtidig, piken som han husket i en forførende og mystisk kvinnes skikkelse.

En forførende og mystisk kvinne som var gjennomført forretningsmessig. – Vær så god, sett deg. Dane og Audra kommer om et øyeblikk.

– Greit.

– Mer kaffe? spurte hun og grep termoskannen og koppene som stod på et brett midt på bordet. Blusen åpnet seg litt da hun bøyde seg frem og strakte seg, og lot ham se et flyktig glimt av noe hvitt og blondeaktig og kurven som forsvant under det. Han hev etter pusten, og hun så på ham.

– Alt i orden? spurte hun med smale øyne.

– Ja da. Luke greide ikke å la være. Han lot blikket gli ned igjen og sa med litt mer ettertrykk. – Helt i orden.

Hun rettet seg fort, ble stiv i ryggen mens hun fylte koppen sin og satte seg i stolen ved siden av hans. Hun brukte verken fløte eller sukker, registrerte han. Han fikk følelsen av at om hun hadde gått inn på en av de trendy kaffebarene på Manhattan, ville hun ha oversett alle de skummende bryggene og bestilt seg en helt alminnelig kopp kaffe. Hun hadde alltid vært nøktern. Mens han studerte henne, stakk hun en håndfull hår bak øret og ut av veien. Den gesten var også praktisk, men ikke mindre sexy av den grunn.

– Du har sikkert hatt anledning til å se på planene for golfbanen. Jeg er interessert i å høre hva du synes, sa hun.

Forretninger, sa Luke til seg selv. Det var derfor han var her. Så han rettet seg i stolen.

– Det aktuelle arealet er stort nok til banen som dere har planlagt, men hvis vi kunne sikre oss mer, kunne vi legge hullene lenger fra hverandre. Vi kunne la flere av trærne stå, også.

– Hvor stort areal tenker du på, da?

– Femti hektar til ville være ideelt.

– Hva er dette med femti hektar? spurte Dane, som var på vei inn. Audra kom like bak ham, og ansiktet sprakk i et smil før hun var kommet over dørstokken.

Der Ali hadde hilst reservert på Luke, kastet Audra seg om halsen hans og kysset ham vått på munnen.

– Så godt å se deg, Luke.

– Deg også. Og han mente det. Plutselig gikk det opp for ham hvordan han hadde savnet stedet og menneskene her.

Dane hadde vært hans beste venn siden folkeskolen, også noen anspente øyeblikk etter at Luke og Ali begynte å være sammen. Han hadde alltid innbilt seg at Dane mente at han ikke var god nok for søsteren, selv om Dane aldri hadde sagt det rett ut. Men likevel fortsatte de å være venner. Grunnen til at de hadde mistet kontakten var Lukes feil, og det visste han. Danes kjølige mottakelse da Luke kom til øya, fortalte Luke at han også visste det.

Men Audra, hun hadde alltid vært en beslektet sjel. Luke hadde aldri fantasert om henne, trass i den yppige skikkelsen og det innbydende smilet, slik som han hadde fantasert om Ali. Når han nå tok Audra i hånden, kjente han ikke den merkelige sitringen oppover armen heller, bare de varme etterdønningene av et gammelt vennskap.

– Beklager at jeg ikke har hatt anledning til å treffe deg før nå, men Seth og jeg har vært så opptatt, sa hun.

– Nygifte er vanligvis det, sa Luke ertende.

Et glimt av Alis anspente ansikt fortalte ham at hun ikke likte tvillingsøsterens entusiastiske hilsen. Med tanke på at det var Audra som hadde sittet bakpå motorsykkelen hans da han forlot øya, like ivrig som han selv var etter å komme seg vekk herfra, tenkte han at han skjønte det. Men likevel måtte han gjengjelde klemmen.

Danes utbrudd gjorde slutt på Lukes minner.

– Jøss. Se på deg, da, Al! Dane plystret. Luke kunne ikke være sikker på om Audra stakk albuen i ribbeina til broren, men Dane hostet og sa: – Jeg mente bare at jeg alltid har likt det antrekket.

Ali rødmet, men satte seg bak i stolen igjen. Etter å ha tatt en slurk av kaffen, sa hun: – Luke nevnte at vi burde kjøpe mer jord, slik at banen ble penere å se på.

– Og tryggere for golfspillerne, innskjøt Luke. – Siden forsikringspremier er som de er, er det også et poeng.

– Men femti hektar til, begynte Dane og trakk frem kartet fra bunken med papirer som han hadde hatt med. – Hvordan får vi tak i så mye?

– Det behøver ikke å være en enkelt parsell, sa Luke og fulgte Dane bort til bordet.

Han stilte seg mellom stolene til Ali og Dane, og armen hans streifet skulderen hennes da han bøyde seg frem for å se på kartet. Han brukte etterbarberingsvann, den samme, friske duften som han alltid hadde foretrukket. Ali snuste den inn og mintes. Hun tvang seg til å se på kartet. De hadde skyggelagt arealet som de planla å kjøpe. Det snodde seg langs kanten av hotellets tomtegrense.

– Er det familien Doherty som eier dette fremdeles? spurte Luke og trommet med fingrene på et stykke som så ut som en pai.

– Ja, og de gir seg ikke så lett, bemerket Audra. Hun støttet den ene hoften til bordet på den andre siden av Dane, og sukket. – Vi har allerede dinglet gulroten foran dem.

– Det ryktes at familien Tollman er interessert i å bli kvitt arealet bak hytten på stranden, sa Dane. – Men mye av det er myr.

– Tror du at noe av det kan brukes?

Før broren rakk å svare, satte Ali ord på ideen som hadde surret i hodet hennes helt siden denne samtalen begynte.

– Men hva om vi i tillegg til arealet som vi har tenkt å kjøpe, også tar i bruk noe av hotellets område? Hun vred seg i stolen slik at hun kunne se på Luke. Ett blikk på øynene hans fikk henne nesten til glemme hva hun skulle si.

– Fortsett, sa han, og blikket hans fant munnen hennes som om han ventet på ordene.

– Vi … vi har tenkt at vi skulle bygge et halvt dusin nye hytter i skogen. Jeg tenkte bare at hva om vi så en gang til på utnyttelsen av hele arealet, der vi tok med golfbanen og de omkringliggende områdene. Vi kunne gi noen av de gamle hyttene en annen utsikt og utvide banen en del etter at den er ferdig.

Han hevet brynene, og så smilte han slik at hun mistet pusten.

– Spiller du? spurte han.

– Unnskyld?

– Golf. Spiller du?

– Jeg har egentlig ikke tid til å spille noe som helst, svarte hun, selv om hun faktisk spilte golf. Hun følte at hun ble varm i ansiktet under det granskende blikket, og visste uten å se på søsteren at hun smilte selvtilfreds, mens Dane hadde lagt armene i kors over brystet.

– Synd. Luke trakk på skuldrene. – Livet er ikke så moro uten litt rekreasjon. Hva gjør du når du skal slappe av?

– Jeg jobber.

– Hmm. Jeg lurer på hva kjæresten din mener om det.

– Kjæresten hennes? utbrøt Audra.

– Bradley Townsend er ikke … plages ikke det minste av at jeg elsker jobben min, svarte Ali.

Ikke noe av dette var løgn. Hun hadde ikke kalt ham kjæresten sin. Og da de var ute sammen, hadde han ikke sagt et vondt ord om den krevende jobben hennes.

– Har du tenkt å gå ut med Townsend flere ganger? spurte Dane.

– Lørdag. Hun kremtet. – Kan vi vende tilbake til saken? Vær så snill.

Luke rettet seg og gikk tilbake til stolen sin. – Jeg liker ideen, sa han og satte seg. – Grunnen til at jeg spurte om du spiller golf, Ali, er at jeg tror at du har tatt en hole-in-one med det forslaget.

Hun rødmet på nytt, denne gangen av en helt annen grunn. Hun avskydde seg selv for det. Hva betydde hans oppfatning av henne? Hun var ikke kommet hit for å gjøre inntrykk på Luke Banning. Hun la beina i kors, trakk i skjørtekanten og forsøkte å si til seg selv at hun ikke løy.

Tre timer senere kom Luke og søsknene Conlan ut fra rommet med en partnerskapsavtale og med alle papirer ferdig signert.

– Når drar du tilbake til New York? spurte Audra.

Luke hadde tenkt å forlate Trillium samme ettermiddag. Han hadde to møter i Manhattan på fredag, og hadde planlagt å gå på en utstilling på Metropolitan Museum of Art sammen med Rochelle Bullard på lørdag.

Nå hadde han ikke spesielt lyst til å dra tilbake til toppleiligheten sin. Han sa til seg selv at det var fordi han hadde hatt altfor lite fri i det siste. Han fortjente en ferie, og dessuten hadde han ennå ikke oppsøkt bestemorens hytte. Han burde stikke innom og sjekke, og deretter legge den ut for salg.

Tanken på å selge den gjorde ham uventet nedfor. Han var ikke sentimental. Det kunne han ikke tillate seg i sin bransje. Og når det gjaldt privatlivet, brydde han seg rett og slett ikke. Ta forholdet hans til Rochelle, for eksempel. Det var avslappet og kom aldri til å bli noe mer. Han kikket på Ali og lurte på om møtet med eiendomsutvikleren på lørdag ville ende med et lite kyss på kinnet eller et hett møte i sengen. Han kjente at en muskel i kinnet fortrakk seg ved tanken.

Han hørte sin egen stemme svare på Audras spørsmål. – Jeg har ikke bestemt meg ennå.

*

Ali satt på verandaen på baksiden av hytten den kvelden og så på solnedgangen over Lake Michigan. Dane og Audra spiste middag sammen med Duke. Seth skulle møte dem. Ali hadde bedt seg unnskyldt og dratt hjem. Hun måtte være alene.

Med en gang hun kom inn, skjenket hun seg et glass vin, satte på litt årgangsmusikk av Bonnie Raitt og fikk av seg klærne sammen med Audras mordersko. De var fantastisk flotte å se på, men alt annet enn behagelige å ha på.

Iført dongeribukse og en stor genser satt hun nå og nippet til merloten og takket Gud for at hun allerede før hun visste at Luke skulle komme hadde sørget for å legge inn et par fridager. Hun så ingen grunn til å forandre på planene sine nå. Hun var ikke feig, men jo mindre hun så av Luke Banning, jo bedre.

Etter at hun hadde tenkt den tanken, lot hun blikket gli ned til stranden, og sølte nesten vinen sin.

– Hei, Ali! ropte Luke og kom gående opp gressbakken til verandaen med et freidig smil som fikk henne til å skjære tenner.

Var det ikke typisk at hun var tilbake i dongeribuksen, med bare føtter og ansiktet totalt uten sminke? Hun hadde følt seg så sterk i den oppsiktsvekkende, røde drakten og litt sminke. Nå følte hun seg slik som Askepott måtte ha følt seg da klokken slo midnatt. Pokker ta den fyren, men han så fremdeles kongelig ut, selv uten designerdressen fra tidligere på dagen. Hun måtte innrømme at den hadde overrasket henne. Hun hadde trodd at Luke, enda så rik han var, ville dukke opp i dongeri. Men han hadde sett helt uanfektet ut i det som hun trodde var en Armani.

– Jeg trodde at du skulle spise sammen med Dane og Audra.

– Jeg bad om å få ha det til gode.

– Jeg hørte ikke motorsykkelen din.

– Antakelig fordi du har musikken for høyt på. Han smilte og nikket mot huset, der Bonnie Raitts hese stemme klang fra høyttalerne.

Hun trakk på skuldrene. – Jeg spiller alltid høyt. Jeg har ingen naboer å ta hensyn til.

– Det kunne det bli en forandring på, sa han. Men før hun rakk å spørre om hva han mente, pekte han mot den pastellrøde horisonten. – Jeg hadde glemt hvor vakker solnedgangen er her.

– En av grunnene til at jeg aldri kunne tenke meg å bo noe annet sted, svarte hun.

Luke satte seg på det øverste trinnet, og så lente han seg tilbake og støttet seg på albuene. Han så fullstendig avslappet ut, mens Ali var anspent og stiv.

– Er vintrene like harde som jeg husker dem? spurte han.

– Verre.

– Aker ungene fremdeles ned Palmer Hill?

– Jepp.

Hun hadde håpet at hvis hun ikke sa noe særlig, ville han oppfatte hintet og gå sin vei, men det virket ikke som om han lot seg merke med enstavelsesordene.

– Husker du da vi krasjet kjelken i eiketreet i bunnen av bakken? spurte han og ristet på hodet og lo stille. – Hva var du … sju?

– Åtte. Jeg har fremdeles et arr på haken etter stingene. Du reiste deg selvsagt uten en skramme. Du hadde litt av et talent for det.

Han rynket pannen, og de ble stille. En kråke skrek over dem, og Luke så opp.

– Det er stille og bråkete samtidig her ute. En annet slags bråk enn i byen. Jeg ante ikke at jeg hadde savnet det så sterkt.

– Det er kanskje ikke så mange kråker i New York.

– Niks, duer.

Han så henne løfte vinglasset til munnen, og slikket seg om sin.

– Du vet, det gjestfrie ville være å tilby meg et glass.

Den hese lyden fra strupen hennes kom av vantro fordi han var så freidig. Hun hadde ikke invitert ham, og hun trodde at hun hadde gjort det helt klart at hun ikke ønsket at han skulle bli.

– Jeg føler meg ikke noe særlig gjestfri.

– Bestemoren din ville ha blitt forferdet, bemerket han.

Det sved, for begge visste at han hadde rett. Bestemoren ville ha slaktet gjøkalven for å feire at han var kommet tilbake. Hun hadde alltid vært svak for ham.

– Du er ikke så lite frekk, Luke Banning.

– Næh, det som er i veien med meg, er at jeg er fryktelig tørst. Luke smilte. – Vær så snill, la han til.

– Hva som helst for å bli kvitt deg, mumlet hun og reiste seg. Hun rakte ham glasset sitt. – Hold dette.

– Med glede. Hun så sjokkert på ham da han satte glasset til munnen og tømte det i en eneste slurk.

Det søkk i henne mens hun så hvordan leppene hans la seg på det stedet der hennes nettopp hadde vært. Hun husket fremdeles hva de leppene kunne utrette.

– Du drakk resten av vinen min! utbrøt hun og håpet at indignasjonen ville kamuflere flammen som han hadde blåst liv i.

– Greide ikke å la være, sa han og reiste seg langsomt.

Hun flyttet seg ikke, enda han stilte seg helt inntil henne.

– Lettvint unnskyldning, eller hva?

Luke trakk på skuldrene. – Det er enkelte ting som er umulig å motstå. Et godt glass vin. Han snurret glasset mellom fingrene. – En vakker kvinne.

Blikket hans møtte hennes. Han hevet et bryn.

– Ikke tenk tanken, engang, svarte hun dystert.

– Det lyder som en utfordring. Jeg har aldri greid å la en utfordring gå fra meg. Han bøyde hodet, de blå øynene lyste av trass og interesse. – Har du ikke lyst til å finne ut om det er så godt som du husker det? spurte han.

– Nei.

– Din løgner, sa han stille, og så la han munnen over hennes.

